钦定古今图书集成/明伦汇编/官常典/第521卷 > 杜丰
## 钦定古今图书集成/明伦汇编/官常典/第521卷 > 杜丰

按《元史》本传，“丰字唐臣，汾州西河人。父珪，以积德好
施，乡称善人。丰少有大志，倜傥不群，通兵法。仕金，为
平遥义军谋克，佩银符。太祖取太原，丰率所部来降，
皇舅按赤那延授兵马都提控，从国王按察儿攻平
阳，先登，克绛州、解州诸堡，招集流民三万馀家。以功
赐金虎符，升征行元帅左监军。金人南遁，遂以丰守”
河北。庚辰，上党张开以万众寇汾州，丰率精骑五千
败之。从国王阿察儿下怀孟，破温谷、木涧等寨，辄先
登，攻洪洞西山，斩首六百馀级。攻松平山，破之，贼坠
崖死以万计，获生口甚众。金将武仙等往来钞掠平
阳、太原间，行路梗塞。壬午，授丰龙虎卫上将军、河东
南北路兵马都元帅，便宜行事。遂破玉女、割渠等寨，
俘获千馀人。丙戌，从按赤那延攻益都，金守将突围
出，丰战扼之，斩首千级，捕掳二十人。益都下，遂略地
登、莱，降岛民万馀。己丑，以本部取沁州，由是铜鞮、武
乡、襄垣、绵山、沁源诸县皆下。辛卯，命丰抚定平阳、太
原、真定及辽、沁未降山寨，皆平之。乙未，升沁州长官。
长官者，国初高爵也，在沁十馀年，宽繇薄赋，劝课农
桑，民以富足。丁未请老，丙辰，疾卒于家，年六十有七。
沁人立祠，岁时祀焉。子三人：“思明、思忠、思敬。”